รัฐบาลไทย-ข่าวทำเนียบรัฐบาล-กระทรวงศึกษาธิการ (ศธ.ส่วนหน้า) น้อมนำศาสตร์พระราชา พาเด็ก จชต.กว่า 2.7 หมื่นคน กลับเข้าเรียนได้สำเร็จ
วันอังคารที่ 24 กรกฎาคม 2561
กระทรวงศึกษาธิการ (ศธ.ส่วนหน้า) น้อมนําศาสตร์พระราชา พาเด็ก จชต.กว่า 2.7 หมื่นคน กลับเข้าเรียนได้สําเร็จ
กระทรวงศึกษาธิการ เผยแพร่บทความ "กระทรวงศึกษาธิการ (ศธ.ส่วนหน้า) น้อมนําศาสตร์พระราชา พาเด็ก จชต.กว่า 2.7 หมื่นคน กลับเข้าเรียนได้สําเร็จ" ในหนังสือพิมพ์แนวหน้า ฉบับวันที่ 24 กรกฎาคม 2561 รวมทั้งเพจ "ศธ.360 องศา" และ "กระทรวงศึกษาธิการ"
กระทรวงศึกษาธิการ เผยแพร่บทความ "กระทรวงศึกษาธิการ (ศธ.ส่วนหน้า) น้อมนําศาสตร์พระราชาพาเด็ก จชต.กว่า 2.7 หมื่นคน กลับเข้าเรียนได้สําเร็จ" ในหนังสือพิมพ์แนวหน้า ฉบับวันที่24กรกฎาคม 2561 รวมทั้งเพจ "ศธ.360 องศา" และ "กระทรวงศึกษาธิการ"
ปี 2561 กระทรวงศึกษาธิการ (ศธ.) ใช้กลไกประชารัฐจัดการแก้ปัญหาประชากรวัยเรียนนอกระบบการศึกษาชายแดนใต้ นํากลับเข้าสู่ระบบการศึกษาได้กว่า 27,376 คน หรือ 60% ของเด็กนอกระบบทั้งหมดในพื้นที่ ผู้แทนยูเนสโกยกย่องความสําเร็จที่เกิดขึ้น ทั่วโลกต้องรับรู้ แนะความสําเร็จการศึกษา ครูต้องสร้างความไว้วางใจต่อประชาชน
เมื่อต้นเดือนกรกฎาคมที่ผ่านมา ศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) จัดแถลงรายงานผล “การดําเนินการแก้ปัญหาประชากรวัยเรียนที่อยู่นอกระบบการศึกษาจังหวัดชายแดนภาคใต้ต่อสาธารณชน” โดยได้รับเกียรติจาก พล.อ.สุรเชษฐ์ ชัยวงศ์ หัวหน้าผู้แทนพิเศษของรัฐบาลในการแก้ไขปัญหาจังหวัดชายแดนภาคใต้ และรัฐมนตรีช่วยว่าการกระทรวงศึกษาธิการ เป็นประธานการประชุมสรุปผลการดําเนินงาน ที่จังหวัดปัตตานี
พล.อ.สุรเชษฐ์ ชัยวงศ์กล่าวว่า การแก้ปัญหาประชากรวัยเรียนที่อยู่นอกระบบการศึกษาจังหวัดชายแดนภาคใต้ เป็นหนึ่งในงานสําคัญที่รัฐบาล “พล.อ.ประยุทธ์ จันทร์โอชา นายกรัฐมนตรี” มอบหมายให้กระทรวงศึกษาธิการ (ศธ.) เร่งดําเนินการ เพื่อยกระดับคุณภาพ และโอกาสในการเข้าถึงการศึกษาอย่างทั่วถึง
ด้วยความเพียรและมุ่งมั่นตั้งใจของทุกภาคส่วนที่เกี่ยวข้อง นับตั้งแต่การประกาศเจตนารมณ์ร่วมกันเมื่อเดือนพฤศจิกายน 2560 "พวกเราจะร่วมติดตาม ช่วยเหลือ สนับสนุน แก้ไขปัญหา ให้เด็กวัยเรียนที่อยู่นอกระบบการศึกษาในพื้นที่รับผิดชอบ ได้เข้ารับการศึกษาในรูปแบบต่าง ๆ ครบทุกคน โดยเร็ว"
จนถึงปัจจุบัน กระทรวงศึกษาธิการ (ส่วนหน้า) ได้น้อมนํายุทธศาสตร์พระราชทานของพระบาทสมเด็จพระปรมินทรมหาภูมิพลอดุลยเดช (รัชกาลที่ 9) "เข้าใจ เข้าถึง พัฒนา" รวมทั้งพระบรมราโชวาทในสมเด็จพระเจ้าอยู่หัวมหาวชิราลงกรณ บดินทรเทพยวรางกูร (รัชกาลที่ 10) ซึ่งทรงพระราชทานเกี่ยวกับการศึกษาที่ต้องมุ่งสร้างพื้นฐานให้แก่ผู้เรียน 4 ด้าน คือ 1) มีทัศนคติที่ถูกต้องต่อบ้านเมือง ที่ยึดมั่นในสถาบันชาติ ศาสนา พระมหากษัตริย์ 2) มีพื้นฐานชีวิตที่มั่นคง มีคุณธรรมจริยธรรม 3) มีงานทํา มีอาชีพสุจริต 4) เป็นพลเมืองดี เป็นหลักคิดในการดําเนินงาน ตั้งแต่การจัดทําฐานข้อมูลนักเรียน การศึกษาระเบียบกฎหมาย กําหนดแนวทางการติดตาม ค้นหาสาเหตุ และจัดหาที่เรียน พร้อมกําหนดผู้รับผิดชอบดูแลนักเรียน และติดตามผลเป็นระยะ
วันนี้จึงมีผลแห่งความก้าวหน้าเกิดขึ้น โดย ศธ.สามารถนําประชากรวัยเรียนอายุระหว่าง 3-18 ปี เข้าสู่ระบบการศึกษาได้กว่า 27,376 คน คิดเป็นร้อยละ 60.45 ของจํานวนเด็กที่อยู่นอกระบบฯ แบ่งเป็นเด็กปกติ 12,759 คน เด็กออกกลางคัน 7,175 คน จบภาคบังคับ 5,573 คน และเด็กพิการ 1,869 คน พร้อมกําหนดมาตรการป้องกันดูแลและช่วยเหลือนักเรียนที่เข้มแข็ง เพื่อให้คงอยู่ในระบบการศึกษา และเติบโตเป็นเยาวชนที่ดีของชาติในอนาคต
ส่วนประชากรวัยเรียนที่เหลืออีกร้อยละ 40 จะเร่งติดตามนําเข้าสู่ระบบการศึกษาให้ได้ครบ 100% พร้อมจัดระบบช่วยเหลือให้ได้เรียนจนจบการศึกษาขั้นพื้นฐานและมีงานทํา ไม่ว่าจะเข้าเรียนในระบบ นอกระบบ ในระดับการศึกษาขั้นพื้นฐาน อาชีวศึกษา หรืออุดมศึกษา
“ความสําเร็จขั้นต้นของการทํางานครั้งนี้ ไม่ได้เกิดขึ้นด้วย ศธ.เพียงลําพัง แต่เป็นความร่วมมือของทุกฝ่ายในรูปแบบการทํางานประชารัฐ ที่จะเป็นแบบอย่างของการทํางานในพื้นที่ชายแดนใต้ และพื้นที่อื่น ๆ ทั่วประเทศ โดยเฉพาะอย่างยิ่งการทํางานของสํานักงาน กศน. ที่มีครู กศน. ทํางานเข้าถึงประชาชนและชุมชนในทุกพื้นที่ จึงย้ําว่า ศธ.จะยังคงให้ความสําคัญกับนักเรียนพิการ ผู้ด้อย พลาด และขาดโอกาสทางการศึกษาให้มากขึ้น เพื่อให้ทุกคนได้รับการพัฒนาตามความสามารถ ศักยภาพ และความถนัด เพราะ ศธ.จะไม่ทิ้งใครไว้ข้างหลัง “Leave no one behind”
นายอิชิโร มิยาซาวา ผู้เชี่ยวชาญด้านการรู้หนังสือและการเรียนรู้ตลอดชีวิต ยูเนสโกกล่าวแสดงความยินดีกับประเทศไทยที่ประสบความสําเร็จในการแก้ปัญหาประชากรวัยเรียนที่อยู่นอกระบบการศึกษาในพื้นที่จังหวัดชายแดนภาคใต้ ถือว่าไทยเป็นประเทศผู้นําด้านการศึกษาในภูมิภาคอาเซียน จากการที่รัชกาลที่ 9 ตลอดจนพระบรมวงศานุวงศ์ทุกพระองค์ ทรงสืบสานพระราชปณิธานและพระราชดําริริเริ่มการส่งเสริมการศึกษาให้กับประชาชนทุกหมู่เหล่า โดยเฉพาะบริเวณพื้นที่ชายแดน
นอกจากนี้ ไทยยังมีกฎหมายและนโยบายการศึกษาที่สําคัญต่อการจัดการศึกษาให้กับประชากรทุกคน โดยไม่จํากัดเชื้อชาติ ศาสนา เช่น มติคณะรัฐมนตรีเกี่ยวกับการจัดการศึกษาให้แก่บุคคลที่ไม่มีหลักฐานทะเบียนราษฎรหรือไม่มีสัญชาติไทย เป็นการเปิดโอกาสทางการศึกษาให้กับประชากรทุกคนที่อยู่อาศัยในประเทศไทย, การยกร่างปฏิญญาอาเซียนว่าด้วยการสร้างเสริมความเข้มแข็งด้านการศึกษาให้กับเด็กและเยาวชนตกหล่น ที่มีการลงนามรับรองในการประชุมสุดยอดอาเซียน เมื่อปี 2550 ที่สาธารณรัฐประชาธิปไตยประชาชนลาว เป็นต้น
ดังนั้น ความสําเร็จของไทยที่เกิดจากความพยายามตลอด 7 เดือนที่ผ่านมา จึงเป็นเพียงจุดเริ่มต้นเท่านั้น หากแต่สิ่งสําคัญกว่าต่อจากนี้คือ หน่วยงานต่าง ๆ จะต้องร่วมหาแนวทางสนับสนุนเด็กกลุ่มนี้เป็นพิเศษ เพื่อช่วยให้เด็กคงอยู่ในระบบการศึกษาจนสําเร็จการศึกษาได้ และร่วมมือกับทุกภาคส่วนช่วยเหลือเด็กอีก 40% ให้สามารถเข้าสู่ระบบการศึกษาจนสําเร็จการศึกษาขั้นพื้นฐาน โดยที่ยูเนสโกจะร่วมกับอาเซียนจัดการศึกษาให้เด็กตกหล่นในภูมิภาคนี้ที่มากถึง 4.1 ล้านคนเช่นกันด้วย
มุมมองของสหประชาชาติในประเด็นด้านการศึกษา ถือว่า "ครู" เป็นปัจจัยที่สําคัญ และช่วยผลักดันให้เด็กอยากเรียนจนจบการศึกษา ความไว้วางใจต่อครูจึงเป็นสิ่งสําคัญต่อการศึกษา ซึ่งครู กศน. เป็นตัวอย่างของไทยที่แสดงให้เห็นว่าครูได้รับความไว้วางใจจากประชาชน ทําให้ครู กศน. สามารถเข้าถึงประชาชนได้ในทุกตําบลทุกหมู่บ้าน
“ขอแสดงความยินดีในความสําเร็จของการแก้ปัญหาเด็กตกหล่นของไทย ซึ่งสอดคล้องตามปฏิญญาอาเซียนว่าด้วยการสร้างเสริมความเข้มแข็งด้านการศึกษาให้กับเด็กและเยาวชนตกหล่น และควรเผยแพร่ผลความสําเร็จให้ทั่วโลกรับรู้ ในฐานะองค์การยูเนสโกจะช่วยประกาศและเผยแพร่โครงการส่งเสริมการศึกษาสําหรับเด็กตกหล่นในจังหวัดชายแดนภาคใต้ ทั้งในระดับภูมิภาคและระดับสากล หวังว่าจะมีการขยายผลความสําเร็จการดําเนินงานเช่นนี้ไปยังจังหวัดอื่น ๆ ทั่วประเทศ รวมทั้งประเทศต่าง ๆ ในภูมิภาคอาเซียนด้วย”
กระทรวงศึกษาธิการ
Written byนวรัตน์ รามสูต
Photo Creditอิทธิพล รุ่งก่อน, คณะทํางาน,พงษ์อนันต์ คําน่าน (ภาพธงชาติไทย)
Rewriterบัลลังก์ โรหิตเสถียร
Editorบัลลังก์ โรหิตเสถียร